Na podlagi drugega do četrtega odstavka 615. člena Zakona o gospodarskih družbah (Uradni list RS, št. 65/09 – uradno prečiščeno besedilo, 33/11, 91/11, 32/12, 57/12, 44/13 – odl. US, 82/13, 55/15, 15/17, 22/19 – ZPosS, 158/20 – ZIntPK-C, 18/21 in 18/23 – ZDU-1O; v nadaljnjem besedilu: ZGD-1) izdajajo minister za gospodarstvo, turizem in šport, ministrica za pravosodje in minister za finance

**SKLEP**

**o imenovanju članov poravnalnega odbora**

I.

V poravnalni odbor za preizkus menjalnega razmerja iz 609. člena ZGD-1 (v nadaljnjem besedilu: poravnalni odbor) se imenujejo:

1. red. prof. dr. Aleš Berk Skok, za predsednika,
2. Andreja Cedilnik, za namestnico predsednika,
3. red. prof. dr. Borut Bratina, za namestnika predsednika,
4. mag. Tadeja Rupnik, za članico,
5. red. prof. dr. Simon Čadež, za člana,
6. izr. prof. dr. Jaka Cepec, za člana.

II.

Za primere iz drugega odstavka 609. člena ZGD-1 se v poravnalni odbor na predlog Agencije za trg vrednostnih papirjev imenujeta:

1. Anka Čadež, za članico,
2. Tanja Lovka, mag., za članico.

III.

Člani poravnalnega odbora se imenujejo za dobo petih let.

IV.

Ta sklep začne veljati z dnem izdaje tega sklepa.

Sklep se objavi na spletni strani Ministrstva za gospodarstvo, turizem in šport.

**OBRAZLOŽITEV**

Sodišče lahko v postopku sodnega preizkusa menjalnega razmerja v skladu s prvim odstavkom 609. člena ZGD-1 zaprosi za mnenje poravnalni odbor za preizkus menjalnega razmerja. Mnenje mora sodišče pridobiti, če to zahteva kateri od udeležencev postopka.

Poravnalni odbor v skladu z drugim odstavkom 615. člena ZGD-1 sestavljajo predsednik, vsaj en namestnik in zadostno število članov, ki jih imenujejo ministri, pristojni za gospodarstvo, za pravosodje in za finance. Dva člana sta v skladu s tretjim odstavkom 615. člena ZGD-1 imenovana na predlog Agencije za trg vrednostnih papirjev. Poravnalni odbor je z navedenima članoma razširjen v primerih, ko je v postopku udeležena družba, z delnicami katerih se trguje na organiziranem trgu.

Člani poravnalnega odbora so v skladu s četrtim odstavkom 615. člena ZGD-1 imenovani za pet let z možnostjo neomejenega ponovnega imenovanja.

Članom poravnalnega odbora, imenovanimi s sklepoma št. 011-3/2017/12 z dne 22. 12. 2017 in št. 011-3/2017/20 z dne 20. 12. 2018, je 22. 12. 2022 prenehal pet letni mandat.

V skladu z navedenim je Ministrstvo za gospodarski razvoj in tehnologijo z dopisom št. 011-9/2022/1 z dne 8. 12. 2022 pozvalo Ministrstvo za pravosodje in Ministrstvo za finance, da predlagata po enega namestnika predsednika in člana poravnalnega odbora, medtem ko je Agencijo za trg vrednostnih papirjev v dopisu št. 011-9/2022/2 z dne 8. 12. 2022 pozvalo, da predlaga dva člana poravnalnega odbora.

Za člane poravnalnega odbora so izmed strokovnjakov s področja prava, računovodstva, financ ali revizije lahko imenovane osebe, ki izpolnjujejo pogoje iz drugega odstavka 255. člena ZGD-1.

Glede na navedeno se v I. točki izreka tega sklepa za predsednika poravnalnega odbora na predlog Ministrstva za gospodarstvo, turizem in šport imenuje red. prof. dr. Aleš Berk Skok. Za njegova namestnika se na predlog Ministrstva za finance in Ministrstva za pravosodje imenujeta Andreja Cedilnik in red. prof. dr. Borut Bratina. Za člane so imenovani mag. Tadeja Rupnik na predlog Ministrstva za finance, red. prof. dr. Simon Čadež na predlog Ministrstva za gospodarstvo, turizem in šport in izr. prof. dr. Jaka Cepec na predlog Ministrstva za pravosodje.

Kot izhaja iz II. točke izreka tega sklepa se v poravnalni odbor za primere iz drugega odstavka 609. člena ZGD-1 za članici na predlog Agencije za trg vrednostnih papirjev imenujeta Anka Čadež in Tanja Lovka, mag.

III. točka izreka tega sklepa določa, da se člani poravnalnega odbora imenujejo za dobo petih let, medtem ko iz IV. točke izreka tega sklepa izhaja, da stopi sklep v veljavo takoj, ko je izdan. Sklep se objavi na spletni strani Ministrstva za gospodarstvo, turizem in šport.

Št. 011-9/2022/17

Ljubljana, dne 21. 6. 2023

|  |
| --- |
| Matjaž Han |
| MINISTER  za gospodarstvo, turizem in šport |

|  |
| --- |
| dr. Dominika Švarc Pipan |
| MINISTRICA  za pravosodje |

|  |
| --- |
| Klemen Boštjančič |
| MINISTER  za finance |

Poslano:

* članom poravnalnega odbora,
* Ministrstvu za pravosodje,
* Ministrstvu za finance,
* Agenciji za trg vrednostnih papirjev,
* okrožnim sodiščem.

Objava na spletni strani Ministrstva za gospodarstvo, turizem in šport.